Kongepokalen blev skabt af Prins Christian (senere Kong Christian X) første gang i 1905, da den blev vundet af Julius Jørgensen, og har lige siden været en vandrepokal, der gives til den danske mester i lang cross for mand. Blandt tidligere vindere finder man navne som Allan Zachariasen (1976,1978,1981 og 1982), Niels Kim Hjorth (1980 og 1983-1986), Henrik Jørgensen (1988-1990), Carsten Jørgensen (1992 og 1996-1998) og Steen Walter (2004-2007 og 2009). Kongepokalen tildeles under præmieoverrækkelsen af en mand iført handsker, og vinderen af lang cross skal også være iført handsker når han holder pokalen. Ved Jesper Faurschous præmieoverrækkelse 2008 opstod der en fejl, så han var den første i mange år, som rent faktisk kunne røre pokalen uden handsker. På pokalen er små guldpoletter hvorpå der på den ene side står klub og tid, og på den anden side står navn og årstal. Der er en guldpolet for hver af tidens vindere.  Der blev i 2008 indført en ny pokal Peter Bistrup Pokalen, til minde om den nu afdøde idrætsleder Peter Bistrup. Pokalen er ligesom Kongepokalen også en vandrepokal, og uddeles til den kvindelige vinder af DM lang cross.